Rafbílar seldust mest hjá stærsta bílaumboðinu í mars Nú í mars urðu þau sögulegu tíðindi að rafbílar seldust mest einstakra bílagerða í einum mánuðui hjá BL ehf . Það er stærsta bílaumboð landsins með um 25 prósenta hlutdeild í fólksbílum . „ Söluhæsta merkið hjá okkur var Nissan . Af þeim seldum við 67 bíla af 217 sem umboðið afhenti kaupendum í marsmánuði . Af þessum 67 Nissan-bílum voru 25 af gerðinni Nissan Leaf sem er rafknúni fólksbíllinn frá þessum framleiðanda . Leaf-rafbíllinn er þannig sú einstaka gerð sem seldist mest af hjá okkur í síðasta mánuði , “ segir Skúli K. Skúlason framkvæmdastjóri sölusviðs BL við Skessuhorn . Skúli segist verða var við mikinn áhuga á rafbílum frá kaupendum sem búi í grennd við höfuðborgarsvæðið . „ Mér finnst Akranes hafa sýnt einna mestan áhuga á þessum bílum . Þar er mesta gróskan og mér finnst einna mest hafa farið þangað undanfarið . Þá er fólk að horfa í að fara milli Akraness og höfuðborgarsvæðisins daglega til að mynda vegna vinnu . “ BL byrjaði að flytja inn og selja rafbíla í ágústmánuði 2013 . „ Þetta fór nú rólega af stað . Fram að þessum tíma hafði verið mjög lítil sala í rafbílum á Íslandi . Svo fór þetta að hreyfast . Það var eiginlega Leaf-fólksbíllinn sem setti þetta í gang “ Skúli segir að rafbílarnir hafi staðið sig mjög vel í hálku og ófærð vetursins . Samt sé það þannig að flestir virðist tengja þá við sumar og sól . „ Um leið og útlit varð fyrir að illviðri vetrarins væru að baki þá blossaði áhuginn upp nú í mars . Kannski er það nýjabrumið við þessa bíla sem fær fólk til að líta á þá sem sumarbíla . Samt reyndust þeir mjög vel nú í vetur . Það er hlíf undir öllum bílnum , ekkert sem skarar niður og hamlar í ófærð . Svo er miklu jafnari þyngdarpunktur í rafbílunum . Þeir liggja mjög þungt á öllum hjólum . Rafhlöður eru neðst fyrir miðjum bíl og vélin frammi í . Af þessum sökum liggja þeir mjög vel . “ Það eru ekki bara einstaklingar sem kaupa rafbíla . Bílaleigurnar eru líka farnar að festa kaup á þeim . „ Nú eftir þessa sölugusu í mars reiknast mér til að alls séu um 350 rafbílar séu á götunum hér á landi . Líklega verða seldir um 200 bílar í ár , “ segir Skúli K. Skúlason . Rafbílavæðingin virðist vera að festa sig í sessi fyrir alvöru á Akranesi . Á fundi bæjarráðs Akraness á dögunum var lagður fram til kynningar samningur Akraneskaupstaðar og Orku náttúrunnar ohf. um hraðhleðslustöð fyrir rafbíla við verslunarmiðstöðina á Dalbraut 1 á Akranesi . Bæjarráð segist í bókun fagna tilkomu hraðhleðslustöðvar á Akranesi enda um umhverfisvænan kost að ræða sem vonandi sem flestir munu nýta sér í framtíðinni . Áætlað er að hraðhleðslustöðin verði sett upp nú á vordögum .